Klaus Berggreen
Klaus Berggreen er en forhenværende dansk fodboldspiller, der i løbet af sin karriere spillede for bl.a. Pisa og AS Roma i Italien. Han spillede endvidere 46 landskampe og scorede 5 mål for det danske landshold i perioden 1979-1988. Klaus Berggreen var fast mand på Sepp Pionteks "dynamithold" i 1980'erne.
Klaus Berggreen begyndte at spille fodbold i Lyngby og debuterede i 1975 på klubbens førstehold, som han var med til at rykke op i den bedste række i 1979. I 1982 blev den løbestærke midtbanespiller solgt til Pisa, hvor han spillede frem til 1986. I 1984 rykkede Pisa ned i Serie B, men Berggreen valgte at blive i klubben, som året efter rykkede op i Serie A igen. Efter et godt VM for Danmark blev han i 1986 solgt til AS Roma, hvor han spillede en enkelt sæson, inden han fortsatte karrieren i Torino. I 1988 vendte han tilbage til dansk fodbold og Lyngby. Han indstillede karrieren i 1990.
Klaus Berggreen debuterede på A-landsholdet i 1979 og spillede frem til 1988 i alt 46 landskampe og scorede 5 mål. Han deltog i EM-slutrunden i 1984, hvor Danmark nåede frem til semifinalen, i VM-slutrunden i 1986, hvor Danmark nåede ottendedelsfinalen, samt i EM-slutrunden i 1988. Ved EM i 1984 scorede han et enkelt mål i Danmarks 5-0-sejr over Jugoslavien i gruppespillet. I semifinalen mod Spanien blev han udvist. Klaus Berggreen stoppede på landsholdet efter EM i 1988.